Γνώμη του Συμβουλίου

της 19ης Ιανουαρίου 2001

σχετικά με το επικαιροποιημένο πρόγραμμα σύγκλισης της Σουηδίας, 2000-2003

(2001/C 73/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 9 παράγραφος 3,

τη σύσταση της Επιτροπής,

Μετά από διαβούλευση με την οικονομική και δημοσιονομική επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Στις 19 Ιανουαρίου 2001 το Συμβούλιο εξέτασε το επικαιροποιημένο πρόγραμμα σύγκλισης της Σουηδίας, το οποίο καλύπτει την περίοδο 2000-2003. Το Συμβούλιο σημειώνει με ικανοποίηση ότι το επικαιροποιημένο πρόγραμμα προβλέπει τη συνέχιση των δημοσιονομικών πλεονασμάτων σε όλη την περίοδο έως το 2003, καθώς οι σουηδικές αρχές διατηρούν το μεσοπρόθεσμο στόχο τους για δημοσιονομικό πλεόνασμα της τάξης του 2 % του ακαθάριστου εγχώριου προϊόντος (ΑΕγχΠ) σε μέσο όρο σε όλη τη διάρκεια του οικονομικού κύκλου. Η στρατηγική για μείωση του λόγου των δημόσιων δαπανών, σε συνδυασμό με τον καθορισμό αυστηρών ανώτατων ορίων δαπανών και την επιβολή στις τοπικές αρχές υποχρέωσης ισοσκέλισης του προϋπολογισμού τους, συνοδεύεται από τη μείωση της φορολογικής επιβάρυνσης. Το Συμβούλιο θεωρεί την συγκεκριμένη δημοσιονομική στρατηγική ορθή. Το Συμβούλιο σημειώνει επίσης με ικανοποίηση ότι ο λόγος του δημόσιου χρέους αναμένεται να μειωθεί κάτω από την τιμή αναφοράς του 60 % του ΑΕγχΠ το 2000, και θα συνεχίσει να μειώνεται αισθητά στην υπόλοιπη περίοδο του προγράμματος.

Το μακροοικονομικό σενάριο που παρουσιάζεται στο πρόγραμμα, το οποίο προβλέπει αύξηση του ΑΕγχΠ κατά 3,9 % και 3,5 % για τα έτη 2000 και 2001 φαίνεται ρεαλιστικό, αλλά για τα έτη 2002 και 2003 δεν παρουσιάζονται προβλέψεις και το επικαιροποιημένο πρόγραμμα υποθέτει μια συντηρητική αύξηση του ΑΕγχΠ κατά 2,1 %, ποσοστό που θεωρείται ότι αντιστοιχεί στη βασική τάση του ρυθμού ανάπτυξης.

Τα δημοσιονομικά πλεονάσματα που έχουν τεθεί ως στόχοι στο επικαιροποιημένο πρόγραμμα παρέχουν επαρκή περιθώρια ασφαλείας για να αποφευχθεί η υπέρβαση, υπό κανονικές συνθήκες, της τιμής αναφοράς του 3 % του ΑΕγχΠ για το έλλειμμα της γενικής κυβέρνησης. Το Συμβούλιο θεωρεί ότι η Σουηδία εξακολουθεί να συμμορφώνεται με τις απαιτήσεις του Συμφώνου σταθερότητας και ανάπτυξης. Επιπλέον, το Συμβούλιο καλωσορίζει την προσοχή που αποδίδεται στο πρόγραμμα στη μακροπρόθεσμη διατηρησιμότητα των δημόσιων οικονομικών. Το συμβούλιο σημειώνει ότι η στρατηγική της Σουηδίας βασίζεται στη διατήρηση πλεονάσματος της τάξης του 2 % του ΑΕγχΠ σε περίοδο 15 ετών. Σε συνδυασμό με τη μείωση του δημόσιου χρέους και των πληρωμών τόκων για την εξυπηρέτησή του, αυτό θα εξασφαλίσει τους πόρους που είναι αναγκαίοι για την κάλυψη του κόστους της γήρανσης του πληθυσμού. Το Συμβούλιο ενθαρρύνει επίσης τη Σουηδία να επιδιώξει και με άλλους τρόπους τον περιορισμό των δαπανών, εφόσον το ίδιο το πρόγραμμα αναγνωρίζει ότι η Σουηδία δύσκολα θα μπορέσει να διατηρήσει έναν λόγο φορολογικής επιβάρυνσης που είναι αισθητά υψηλότερος σε σχέση με τις περισσότερες άλλες χώρες.

Το Συμβούλιο σημειώνει ότι η Σουηδία πληροί εύκολα το κριτήριο σύγκλισης για τη σταθερότητα των τιμών και ότι η επίτευξη σε συνεχή βάση του στόχου για τον εγχώριο πληθωρισμό είναι πιθανό να είναι συνεπής με το στόχο της Ευρωπαϊκής Κεντρικής Τράπεζας για τη σταθερότητα των τιμών. Οι τάσεις των σουηδικών μακροπρόθεσμων επιτοκίων τα τελευταία χρόνια αντικατοπτρίζουν σαφώς την ευνοϊκή εξέλιξη των θεμελιωδών οικονομικών δεδομένων, η οποία αναμένεται να συνεχιστεί στο μέλλον. Έτσι, οι διαφορές μεταξύ των σουηδικών μακροπρόθεσμων επιτοκίων και των επιτοκίων του ευρώ μειώθηκαν το 2000 και η Σουηδία συνεχίζει να πληροί το κριτήριο για τη σύγκλιση των επιτοκίων. Όσον αφορά τη συναλλαγματική ισοτιμία, και παρά το γεγονός ότι η αστάθεια της σουηδικής κορόνας μειώθηκε τα τελευταία χρόνια, το Συμβούλιο επαναλαμβάνει ότι η Σουηδία πρέπει να επιδείξει την ικανότητά της να διατηρήσει μια κατάλληλη ισοτιμία μεταξύ της κορόνας και του ευρώ σε επαρκές χρονικό διάστημα χωρίς σοβαρές εντάσεις. Για το σκοπό αυτό, το Συμβούλιο, όπως δήλωσε ήδη στη γνώμη του για το επικαιροποιημένο πρόγραμμα σύγκλισης του 1999(2), προσδοκά ότι η Σουηδία θα προσχωρήσει σε εύθετο χρόνο στο ΜΣΙ2.

Σε ένα περιβάλλον ισχυρής οικονομικής ανάπτυξης, η συνέχιση της συγκρατημένης αύξησης των μισθών παραμένει σημαντικός παράγοντας σταθερότητας και η έκβαση των μισθολογικών διαπραγματεύσεων για το 2001 και το 2002 είναι, από την άποψη αυτή, καθοριστική. Οι ενδείξεις είναι ότι οι νέες μισθολογικές συμφωνίες θα οδηγήσουν σε μικρές μόνο αυξήσεις μισθών, αλλά ο κίνδυνος υψηλότερων αυξήσεων εξακολουθεί να υπάρχει. Από την άποψη αυτή, το Συμβούλιο ενθαρρύνει τη Σουηδία, σύμφωνα με τις κατευθυντήριες γραμμές οικονομικής πολιτικής, να προσανατολίσει τη δημοσιονομική της πολιτική κατά τρόπο ώστε να στηρίξει τη νομισματική πολιτική στις προσπάθειες για την επίτευξη του στόχου για τον πληθωρισμό. Παρόλο που οι πληθωριστικές πιέσεις παρέμειναν χαμηλές το 2000 και αναμένεται να είναι περιορισμένες και το 2001, υπάρχει κίνδυνος υπερθέρμανσης της οικονομίας, με τις επακόλουθες απειλές για τη σταθερότητα των τιμών, εάν χαλαρώσουν οι προσπάθειες για συγκρατημένες μισθολογικές αυξήσεις. Σε αυτή τη περίπτωση, μια επεκτατική δημοσιονομική πολιτική το 2001 και 2002 θα ήταν ακατάλληλη σε μια οικονομία στην οποία το επίπεδο της παραγωγής είναι υψηλότερο ή κοντά σε εκείνο της δυνητικής παραγωγής.

Προκειμένου να επιτύχει υψηλότερη και διατηρήσιμη οικονομική ανάπτυξη, η στρατηγική των προηγούμενων προγραμμάτων συνεχίζεται, ενώ εφαρμόζονται διαρθρωτικά μέτρα με σκοπό την ενίσχυση της πλευράς της προσφοράς στης οικονομίας. Μεταξύ των μέτρων αυτών, η μείωση, σύμφωνα με τις κατευθυντήριες γραμμές οικονομικής πολιτικής, του πολύ υψηλού φορολογικού βάρους θα παράσχει πιο αποτελεσματικά κίνητρα για την ενθάρρυνση των ατόμων να εργαστούν. Το Συμβούλιο καλωσορίζει αυτά τα διαρθρωτικά μέτρα και ενθαρρύνει τη σουηδική κυβέρνηση να συνεχίσει με αποφασιστικότητα τις πρωτοβουλίες αυτές, ιδίως όσον αφορά τη μείωση του υψηλού φορολογικού βάρους.

(1) ΕΕ L 209 της 2.8.1997, σ. 1.

(2) Γνώμη του Συμβουλίου, της 31ης Ιανουαρίου 2000, για το ενημερωμένο πρόγραμμα σύγκλισης της Σουηδίας, 1999-2002 (ΕΕ C 60 της 2.3.2000, σ. 5).